कार्मिक, लोक शिकायत एवं पेंशन मंत्रालय
केंद्रीय मंत्री डॉ. जितेंद्र सिंह ने मोदी सरकार के 7 साल पूरे होने के अवसर पर जम्मू-कश्मीर की 7 पंचायतों में 'सेवा' कार्यक्रम की अध्यक्षता की
विभिन्न जिलों में सैकड़ों जरूरतमंद और गरीब लोगों को सूखा राशन, सैनिटाइजर, मास्क, ऑक्सीमीटर व अन्य राहत सामग्री बांटी गई
डॉ. जितेंद्र सिंह ने कोविड महामारी के खिलाफ एकजुट लड़ाई की अपील की
केंद्रीय मंत्री डॉ. जितेंद्र सिंह ने आज मोदी सरकार के 7 साल पूरे होने के उपलक्ष्य में जम्मू-कश्मीर में 7 पंचायत स्थल पर कोविड “सेवा”कार्यक्रम की अध्यक्षता की।
विभिन्न जिलों के सभी स्थानों पर सैकड़ों जरूरतमंद लोगों को सूखा राशन, सैनिटाइजर, फेस मास्क, ऑक्सीमीटर और अन्य राहत सामग्री प्रदान की गई। इस कार्यक्रम में प्रमुख नेता, डीडीसी अध्यक्ष और पार्टी के प्रतिनिधि शामिल हुए।
इस अवसर आयोजित एक सभा को संबोधित करते हुए, डॉ. जितेंद्र सिंह ने कहा कि प्रधानमंत्री श्री नरेन्द्र मोदी ने पिछले सात वर्षों में "अंत्योदय" की सच्ची भावना के साथ अंतिम कतार के अंतिम व्यक्ति तक पहुंचने के लिए कई ऐतिहासिक और जनता के हित से जुड़े निर्णय लिए हैं। उन्होंने कहा, जब नरेन्द्र मोदी ने मई, 2014 में प्रधानमंत्री के रूप में पदभार संभाला, तो यह निराशावाद से आशावाद की एक नई यात्रा की शुरुआत थी। उन्होंने कहा कि श्री मोदी के नेतृत्व और मार्गदर्शन ने प्रगतिशील विकास का मार्ग प्रशस्त किया है।
कोरोना के साये में वर्चुअल माध्यम से आयोजन का जिक्र करते हुए, डॉ. जितेंद्र सिंह ने सभी राजनीतिक दलों से संकीर्ण हितों से ऊपर उठने और 135 करोड़ से अधिक की आबादी वाले भारत जैसे विशाल देश में सामूहिक रूप से युद्ध स्तर पर कोविड महामारी से लड़ने की अपील की। उन्होंने कहा, यह प्रेरित आलोचना में शामिल होने का अवसर नहीं है, और वह भी तब, जब हम सर्दियों में एक बार आने वाले कोविड महामारी जैसे संकट का सामना कर रहे हैं। उन्होंने रेखांकित किया कि केवल एक संयुक्त संकल्प के साथ, भारत कोविड के खिलाफ लड़ाई में विजयी होगा।
डॉ. जितेंद्र सिंह ने कहा कि महामारी के गंभीर प्रभाव के बावजूद, राष्ट्रीय राजमार्गों का निर्माण, पीएमजीएसवाई सड़कों का निर्माण कार्य, देविका और मानसर परियोजनाओं जैसे विकास कार्य बाधाओं के बावजूद जारी रहे।
केंद्रीय मंत्री ने इस बात पर भी संतोष व्यक्त किया कि केंद्र शासित प्रदेश के अन्य हिस्सों की तुलना में उनके संसदीय क्षेत्र के सभी छह जिलों में कोविड की स्थिति लगभग नियंत्रण में और स्थिर है। उन्होंने कहा, इन सभी जगहों पर ऑक्सीजन प्लांट, वेंटिलेटर, ऑक्सीजन बेड उपलब्ध हैं।
कार्यक्रम में भाग लेने वाले नेताओं, डीडीसी अध्यक्षों और कार्यकर्ताओं ने केंद्रीय मंत्री को अपने निजी संसाधनों से कोविड संबंधित सामग्री भेजने और जहां कहीं आवश्यक है, ऑक्सीजन संयंत्र स्थापित करने के लिए धन्यवाद दिया। उन्होंने अपने निर्वाचन क्षेत्र में कोविड सुविधाओं के लिए अपनी सांसद निधि से 2.5 करोड़ रुपये आवंटित करने के लिए भी केंद्रीय मंत्री को धन्यवाद दिया। अब तक, कोविड से संबंधित राहत सामग्री और राशन के 5 ट्रक निर्वाचन क्षेत्र के विभिन्न हिस्सों के साथ-साथ जम्मू-कश्मीर के अन्य हिस्सों में भेजे गए हैं।
केंद्रीय मंत्री ने सभी हितधारकों को जानकारी दी कि उनके संसदीय निर्वाचन क्षेत्र के गांवों में कोविड-19 महामारी के प्रसार के खतरे को देखते हुए, 'टेली-परामर्श' सुविधाएं स्थापित की जा रही हैं और इससे जिला अस्पतालों में मरीजों के अंधाधुंध रेफरल प्रणाली का बोझ कम होगा।
डॉ. जितेंद्र सिंह ने बताया कि केंद्र शासित प्रदेश में उपलब्ध आंकड़ों के अनुसार 45 साल से अधिक उम्र के लोगों के लिए लगभग 67 से 70 प्रतिशत टीकाकरण सम्पन्न किया जा चुका है, जो राष्ट्रीय औसत से अधिक है। उन्होने कहा कि यह एक उत्साहजनक संकेत है कि पूरे केंद्र शासित प्रदेश में लोग बिना किसी हिचकिचाहट के कोविड टीकाकरण के लिए आगे आ रहे हैं।